กสิกรไทยหั่นจีดีพีปีนี้เหลือ 2.8%
ศูนย์วิจัยกสิกรไทยปรับลดประมาณการเศรษฐกิจปีนี้ เหลือ 2.8% หลังประเมินการส่งออกโต 0% และหนี้ครัวเรือนถ่วงการบริโภค
23 มี.ค. 2558

ศูนย์วิจัยกสิกรไทยปรับลดประมาณการเศรษฐกิจปีนี้ เหลือ 2.8% หลังประเมินการส่งออกโต 0% และหนี้ครัวเรือนถ่วงการบริโภค 
นางพิมลวรรณ มหัจฉริยวงศ์ รองกรรมการผู้จัดการ ศูนย์วิจัยกสิกรไทย เปิดเผยว่า ได้ปรับลดประมาณการอัตราขยายตัวของเศรษฐกิจไทยปี 2558 เหลือ 2.8% จากเดิมที่คาดไว้ 4% หลังจากเห็นสัญญาณเศรษฐกิจในช่วงไตรมาสแรกฟื้นตัวช้ากว่าที่คาด เนื่องจากการส่งออกยังหดตัว ซึ่งไตรมาสแรกคาดว่าการส่งออกจะหดตัวถึง 3.9% และทั้งปีคาดว่าจะไม่เติบโตหรือเติบโต 0% สาเหตุจากเศรษฐกิจโลกชะลอและราคาสินค้าโภคภัณฑ์และสินค้าเกษตรลดลง
นอกจากนี้ การบริโภคภาคเอกชน ได้รับผลกระทบจากหนี้ครัวเรือนที่อยู่ระดับสูงรวมทั้งราคาสินค้าเกษตรตกต่ำ ส่งผลให้กำลังซื้อผู้บริโภคโดยเฉพาะผู้ที่มีรายได้น้อยและเกษตรกรชะลอลง แม้จะมีอานิสงส์จากราคาพลังงานลดลงแต่ก็ไม่สามารถชดเชยได้ ส่วนการลงทุนภาคเอกชนยังชะลออยู่ เพื่อรอดูสัญญาณการฟื้นตัวของเศรษฐกิจ และการลงทุนโครงการก่อสร้างโครงสร้างพื้นฐานของภาครัฐให้ชัดเจน
ส่วนปัจจัยบวกที่เหนือความคาดหมาย คือ การท่องเที่ยว ที่ฟื้นตัวเร็วกว่าคาด เดือน ม.ค. เพิ่มขึ้น 15.9% เทียบกับช่วงเดียวกันของปีก่อน ประกอบกับมาตรการกระตุ้นเศรษฐกิจระยะที่ 2 วงเงิน 8 หมื่นล้านบาทของรัฐบาลที่เน้นโครงการระยะสั้น เช่น ซ่อมสร้างถนน ทำให้เกิดเงินหมุนเวียนในระบบเร็วกว่าโครงการขนาดใหญ่ที่ต้องใช้เวลาตรวจสอบและเตรียมการลงทุนนาน นอกจากนี้ ยังมีปัจจัยสนับสนุนจากเงินเฟ้อต่ำส่งผลดีต่อการบริโภค
นางพิมลวรรณ กล่าวว่า ต้องจับตาทิศทางราคาสินค้าโภคภัณฑ์ หากราคาน้ำมันปรับเพิ่มขึ้น อาจช่วยให้การส่งออกที่ถูกฉุดจากปัจจัยด้านราคาในครึ่งปีแรก จะพลิกกลับมาดีขึ้นได้ในครึ่งปีหลัง เช่นเดียวกับการเบิกจ่ายงบประมาณและงบลงทุนภาครัฐ หากเร่งขึ้นได้ภายในกลางปีจะช่วยสนับสนุนเศรษฐกิจได้ โดยเฉพาะงบลงทุนที่ติดขัดขั้นตอนการตรวจสอบความโปร่งใส น่าจะเริ่มปล่อยออกมาได้บ้างในช่วงไตรมาส 2
ทั้งนี้ ศูนย์วิจัยกสิกรไทย ได้ปรับลดประมาณการตัวเลขเศรษฐกิจหลายตัวด้วยกัน ได้แก่ การบริโภคภาคเอกชน 2% จาก 3.1% การลงทุน 5% จาก 6% การส่งออก 0% จาก 3.5% การนำเข้า 3.5% จาก 5.5%  เงินเฟ้อทั่วไป 0.5% จาก 1.5% ราคาน้ำมันเฉลี่ยทั้งปี จากเดิม 70 ปรับลดลงเหลือ 60 เหรียญสหรัฐต่อบาร์เรล